Generálna prokuratúra
Slovenskej republiky

X/1 Spr 66/23/1000

Zbierka služobných predpisov
generálneho prokurátora 
Slovenskej republiky
Por. č. 11/2023

Príloha č. 1: 	Podrobnosti o spôsobe vedenia
			evidencie fondu študovne 
			revízie a vyraďovania z fondu študovne
Príloha č. 2: 	Vzory odtlačkov pečiatok študovne
Príloha č. 3: 	Výpožičný poriadok študovne

             		                   	       

P O K Y N

generálneho prokurátora Slovenskej republiky

z 13. novembra 2023

o činnosti študovne 
na Generálnej prokuratúre Slovenskej republiky 

Podľa § 10 ods. 2 zákona č. 153/2001 Z. z. o prokuratúre v znení neskorších zákonov vydávam tento pokyn:

Článok 1
Predmet úpravy

	Tento pokyn upravuje činnosť študovne na Generálnej prokuratúre Slovenskej republiky (ďalej len „generálna prokuratúra“), podrobnosti o spôsobe vedenia evidencie, spracovania, uchovávania, ochraňovania a sprístupňovania jednotiek fondu študovne bez ohľadu na jeho obsah a formu, vyraďovania z fondu študovne, revízie fondu študovne, výpožičný poriadok študovne, postavenie,  pôsobnosť a podrobnosti o spôsobe ustanovenia členov rady študovne pre činnosť študovne (ďalej len „rada študovne“). 

Článok 2
Všeobecné ustanovenia

(1)	Študovňa je organizačnou súčasťou osobného úradu generálnej prokuratúry, ktorá poskytuje bezplatne študijno-informačné služby prokurátorom, právnym čakateľom prokuratúry, asistentom prokurátora, štátnym zamestnancom prokuratúry, zamestnancom vykonávajúcim práce vo verejnom záujme na prokuratúre s výnimkou zamestnancov, ktorí plnia úlohy alebo zabezpečujú potreby prokuratúry na základe dohôd o prácach vykonávaných mimo pracovného pomeru (ďalej len „zamestnanec prokuratúry“) v rozsahu potrebnom pre výkon ich služobných a pracovných povinností. Študovňa neposkytuje študijno-informačné a dokumentačné zabezpečenie vzdelávania verejnosti.

(2)	Činnosť študovne na generálnej prokuratúre riadi a kontroluje riaditeľ osobného úradu generálnej prokuratúry (ďalej len „riaditeľ osobného úradu“).

Článok 3
Činnosť študovne

(1)	Študovňa dopĺňa, vedie evidenciu, spracováva, uchováva a ochraňuje fond študovne. Zamestnancom prokuratúry poskytuje študijno-informačné a vzdelávacie služby v súlade s výpožičným poriadkom študovne, podporuje ich celoživotné vzdelávanie, informačnú gramotnosť, tvorivý osobný a profesijný rozvoj.   

(2)	Fond študovne tvoria odborné časopisy, zbierky, tlač, knižničné jednotky, dokumenty študovne obsahujúce právnu problematiku, úradné publikácie, neperiodické publikácie, elektronické informačné zdroje a ostatné dokumenty fondu študovne vrátane medzinárodných knižničných dokumentov, bez ohľadu na ich obsah a formu (ďalej len „knižničné dokumenty“).

(3)	Súčasťou fondu študovne je aj evidencia fondu študovne.

Článok 4
Zamestnanec študovne

(1)	 Činnosti študovne zabezpečuje zamestnanec prokuratúry, ktorému to vyplýva z opisu činností jeho štátnozamestnaneckého miesta alebo pracovnej náplne (ďalej len „zamestnanec študovne“). 

(2)	Zamestnanec študovne najmä:
a)	dopĺňa, spracúva, uchováva a ochraňuje fond študovne, 
b)	vedie evidenciu fondu študovne,
c)	vypožičiava zamestnancom prokuratúry knižničné dokumenty v súlade s výpožičným poriadkom študovne,
d)	poskytuje zamestnancom prokuratúry na ich žiadosť informácie o fonde študovne,
e)	informuje o strate, poškodení alebo zničení knižničného dokumentu riaditeľa osobného úradu, 
f)	poskytuje súčinnosť a podklady revíznej komisii v rozsahu potrebnom pre výkon revízie fondu študovne,
g)	vyhotovuje prehľad fondu študovne a predkladá rade študovne návrh na vyradenie knižných dokumentov, 
h)	potvrdzuje na výstupnom liste zamestnanca prokuratúry vrátenie knižničných dokumentov vypožičaných z fondu študovne,
i)	zverejňuje prehľad knižničných dokumentov na intranetovej stránke a tento priebežne aktualizuje. 

Článok 5
Dopĺňanie fondu študovne

(1)	O dopĺňaní fondu študovne na generálnej prokuratúre rozhoduje rada študovne v súčinnosti s riaditeľom osobného úradu.

(2)	Zamestnanec študovne na účely návrhu na doplnenie fondu študovne vyhotovuje prehľad periodík, knižničných jednotiek, elektronických informačných zdrojov, ktoré podľa oznámení vydavateľstiev budú vydané v nasledujúcom období; prehľady  zasiela vedúcim organizačných zložiek generálnej prokuratúry. Prehľady a žiadosti vedúcich organizačných zložiek generálnej prokuratúry predkladá rade študovne na zaujatie stanoviska. 

(3) Riaditeľ osobného úradu každý rok k  31. októbru predkladá generálnemu prokurátorovi Slovenskej republiky (ďalej len „generálny prokurátor“) prehľad časopisov, zbierok a tlače (ďalej len „periodika“) i  elektronických dokumentov s uvedením počtu kusov a  zoznamu zamestnancov generálnej prokuratúry, ktorým sú tieto odovzdávané. Priebežne informuje generálneho prokurátora o dopĺňaní fondu študovne knižničnými jednotkami na základe stanoviska rady študovne a žiadostí vedúcich organizačných zložiek generálnej prokuratúry. 

(4) V prípade nevyhnutnej potreby okamžitého nákupu knižničných dokumentov môže riaditeľ osobného úradu rozhodnúť o doplnení fondu študovne, a to na základe odôvodnenej žiadosti príslušného vedúceho organizačnej zložky generálnej prokuratúry. 

Článok 6
Evidencia fondu študovne

(1)	Študovňa je povinná viesť evidenciu knižničných dokumentov fondu študovne (ďalej len „evidencia“) bez ohľadu na formu nosiča.

(2)	Evidencia sa člení na základnú evidenciu a pomocnú evidenciu.

(3)	Základnú evidenciu tvorí prírastkový zoznam knižničných jednotiek a zoznam úbytkov knižničných jednotiek.

(4)	Pomocnú evidenciu tvoria periodiká, úradné publikácie, neperiodické publikácie, elektronické informačné zdroje a ostatné dokumenty fondu študovne vrátane medzinárodných knižničných dokumentov.

(5)	Súčasťou pomocnej evidencie je evidencia výpožičiek z fondu študovne. Tvorí ju zoznam príručných výpožičiek a zoznam absenčných výpožičiek.

(6)	Evidencia knižničných jednotiek a periodík fondu študovne sa vedie v elektronickej forme a zverejňuje sa na intranetovej stránke generálnej prokuratúry.

(7)	Podrobnosti o spôsobe vedenia evidencie a vyraďovaní knižničných dokumentov z fondu študovne sú uvedené v prílohe č. 1. 

(8)	Študovňa používa pri evidencii knižničných jednotiek, periodík, úradných publikácií, neperiodických publikácií a ostatných dokumentov fondu študovne vrátane medzinárodných knižničných dokumentov tvoriacich fond študovne pečiatku študovne. Knižničné jednotky sú opatrené pečiatkou o zaevidovaní knižničnej jednotky a v prípade vyradenia sú opatrené pečiatkou o vyradení knižničnej jednotky. Vzory odtlačkov pečiatok študovne sú uvedené v prílohe č. 2. 

(9)	Na nakladanie s  fondom študovne sa nevzťahujú osobitné predpisy) a  fond študovne nepodlieha inventarizácií podľa osobitného predpisu2).

Článok 7
Evidencia výpožičiek

(1)	Vypožičanie knižničného dokumentu z fondu študovne sa uskutočňuje pri štúdiu mimo priestorov študovne príručnou výpožičkou a absenčnou výpožičkou;  pri štúdiu v priestoroch študovne prezenčnou výpožičkou.

(2)	Do príručnej výpožičky môže byť vypožičaný knižničný dokument zamestnancom na prokuratúre a zamestnancom vykonávajúcim na prokuratúre práce vo verejnom záujme s lehotou výpožičky v rozsahu potrebnom pre výkon ich služobných povinností a pracovných povinností, ak to umožňuje stav fondu študovne. 

(3)	Výpožičný poriadok študovne je uvedený v prílohe č. 3.

Článok 8
Revízia fondu študovne

(1)	Študovňa je povinná vykonávať revíziu fondu študovne.

(2)	Rozsah a  spôsob vykonania revízie fondu študovne určuje generálny prokurátor na návrh riaditeľa osobného úradu, ktorý súčasne vymenuje predsedu revíznej komisie a členov revíznej komisie. 

(3)	Revíziu fondu študovne vykonáva revízna komisia, ktorá má troch členov. Predsedom revíznej komisie a  členom revíznej komisie môže byť len zamestnanec generálnej prokuratúry.

(4)	Revízia fondu študovne je fyzické porovnanie skutočného počtu knižničných dokumentov s evidovaným počtom knižničných dokumentov fondu študovne. Pravidelná revízia fondu študovne sa vykonáva každých päť rokov k 31. decembru (pri počte knižničných dokumentov do 50 000) a mimoriadna revízia fondu študovne sa vykonáva v prípade mimoriadnej udalosti, premiestnenia študovne alebo skončenia štátnozamestnaneckého alebo pracovného pomeru zamestnanca študovne. Mimoriadna revízia fondu študovne nahrádza pravidelnú revíziu fondu študovne. 

(5)	O výsledku revízie fondu študovne sa vyhotovuje zápisnica, ktorú podpisujú všetci členovia revíznej komisie. Zápisnica obsahuje najmä záznam o časovom úseku vykonania revízie, rozsah revízie, spôsob vykonania revízie, zistené skutočnosti a návrh na odstránenie nedostatkov, ak boli revíziou zistené. Predseda revíznej komisie vyhotovenú zápisnicu odovzdá riaditeľovi osobného úradu.

(6)	Zápisnicu o výsledku revízie fondu študovne predkladá riaditeľ osobného úradu generálnemu prokurátorovi a príslušnému vedúcemu organizačnej zložky generálnej prokuratúry, do pôsobnosti ktorého patrí vedenie účtovníctva. Záznam o odstránení nedostatkov zistených revíziou fondu študovne sa prikladá k zápisnici o výsledku revízie.

Článok 9
Vyraďovanie knižničných dokumentov z fondu študovne

(1)	Predmetom  vyraďovania z fondu  študovne je knižničný dokument fondu študovne, ktorý je najmä:
a)	multiplikátom, 
b)	duplikátom,
c)	zastaraný,
d)	poškodený,  
e)	stratený.        

(2) O vyraďovaní knižničného dokumentu z fondu študovne rozhoduje rada študovne na základe návrhu riaditeľa osobného úradu.

Článok 10
Rada študovne

(1)	Rada študovne dozerá na činnosť študovne.

(2)	Radu študovne tvoria predseda, tajomník a ďalší členovia rady študovne, ktorých menuje a odvoláva generálny prokurátor na návrh riaditeľa osobného úradu.. 

(3)	Predseda rady študovne a člen rady študovne sa môže členstva alebo svojej funkcie  písomne vzdať. Funkcia predsedu rady študovne a členstvo v  rade študovne zaniká aj zánikom služobného pomeru prokurátora, skončením štátnozamestnaneckého pomeru štátneho zamestnanca alebo pracovnoprávneho pomeru zamestnanca vykonávajúceho práce vo verejnom záujme.

(4)	Tajomníkom rady študovne je zamestnanec študovne, ktorý zabezpečuje činnosť rady študovne po organizačnej a administratívnej stránke.

Článok 11
Činnosť rady študovne

Rada študovne najmä:
a)	zaujíma stanovisko k doplneniu knižničných dokumentov do fondu študovne,
b)	rozhoduje o vyradení knižničných dokumentov z fondu študovne, 
c)	predkladá riaditeľovi osobného úradu návrh plánu činnosti rady študovne,
d)	prerokováva porušenie výpožičného poriadku študovne a ostatné otázky zásadného charakteru súvisiace s činnosťou študovne,
e)	predkladá riaditeľovi osobného úradu návrhy na skvalitnenie činnosti študovne,
f)	predkladá riaditeľovi osobného úradu návrhy a požiadavky súvisiace s činnosťou študovne.

Článok 12
Zasadnutie rady študovne

(1)	Rada študovne zasadá spravidla raz ročne.

(2)	Program zasadnutia rady študovne určuje riaditeľ osobného úradu v ročnom pláne činnosti rady študovne na návrh členov rady študovne.

(3)	Zasadnutie rady zvoláva a vedie predseda rady študovne. Pozvánky na zasadnutie rady študovne doručuje tajomník. 

(4)	Na zasadnutí rady študovne sa môže zúčastniť aj prizvaný zamestnanec prokuratúry; iná osoba sa môže zúčastniť len so súhlasom predsedu rady študovne.

(5)	Člen rady študovne predkladá návrh súvisiaci s činnosťou študovne na prerokovanie spolu s podkladmi tajomníkovi rady študovne. Informácie o  návrhu podáva rade študovne ten člen rady študovne, ktorý návrh predložil. 

(6)	Zo zasadnutia rady študovne tajomník vyhotoví zápisnicu, ktorú podpisuje predseda rady študovne a tajomník. Uvedie sa v nej priebeh, obsah a výsledok rokovania, v prípade potreby aj vyjadrenia členov rady študovne. Tajomník odovzdá zápisnicu riaditeľovi osobného úradu. 

(7)	Riaditeľ osobného úradu oznámi výsledok z rokovania rady študovne generálnemu prokurátorovi.

Článok 13
Zrušovacie ustanovenie

	Zrušuje sa pokyn generálneho prokurátora Slovenskej republiky por. č. 8/2008 z 22. augusta 2008 o činnosti študovne v znení pokynu generálneho prokurátora Slovenskej republiky por. č. 14/2010 z 8. decembra 2010.

Článok 14
Účinnosť

Tento pokyn nadobúda účinnosť 20. novembra 2023.

podpis
                                                                Dr. h. c. JUDr. Maroš Žilinka, PhD.
	generálny prokurátor Slovenskej republiky